als_Latn dik_Latn sag_Latn
Futbollisti serb i Kukësit tregon për mediat serbe për futbollin dhe kombëtaren e Shqipërisë, para ndeshjes së 14 tetorit me Serbinë në Beograd.
Ish-lojtari i Crven Zvezdës, Ivan Gvozdenoviç, i cili prej 4 sezonesh aktivizohet në Superligë, me të drejtë mund të tregojë se si është dëshmitar i progresit të ngadaltë të futbollit shqiptar. Mbrojtësi i Kukësit thotë se ekipi i drejtuar nga Xhani De Biazi do të udhëtojë me besim të madh në Beograd për duelin kundër Serbisë. Megjithatë ai shprehet se skuadra të Dik Advokatit është një kockë e fortë, por duhet të ketë kujdes, sepse De Biazi përgjatë aventurës 2-vjeçare në Tiranë ka bërë një revolucion në përfaqësuesen shqiptare.
“Këtu ka mbretëruar një eufori përgjatë dhe pas ndeshjes me Portugalinë. Ndeshjen e ndoqa në qendër të Tiranës, në një kafene, dhe u binda se sa me zemër e duan shqiptarët ekipin e tyre. Ishte një tifozllëk ideal, i çmendur, dhe në fund një festë e madhe. Fitorja në Portugali i ngriti jashtëzakonisht shumë ata. Kishin shumë fat gjatë ndeshjes, por luzitanët i nënvlerësuan dhe për këtë arsye dështuan. Ndeshjen me Serbinë e shohin si një nga më të rëndësishmet në ecurinë e eliminatoreve, shtypi vetëm se ka filluar të shkruajë për këtë ndeshje”, sjell atmosferën nga Tirana, Gvozdenoviç.
Shqipëria kishte momente të mira në fillim të eliminatoreve të fundit. Kishte mundur Slloveninë në ferrin e Tiranës, pastaj me duart të ngritura u kthyen nga Oslo, por në fund dolën jashtë garës për t’u kualifikuar në Botërorin e Brazilit. “Jam i bindur se një ditë do të vijnë 5 minutat e tyre, ku do të kualifikohen të paktën në play-off. Nuk do të doja që kjo të ndodhte këtë herë, sepse i kemi ne në grup. Por definitivisht ata kanë një ekip, i cili kurrë nuk dorëzohet. E gjitha kjo është një meritë e trajnerit italian, i cili është mjaft i zoti. Taktikisht kanë përparuar shumë me De Biazin. Nuk ka nevojë të flas shumë, mjafton që lojtarët e Serbisë të shohin rezultatet e Shqipërisë në kompeticionet e kaluara. Kundër tyre nuk mund t’i quani pikët të sigurta”.
Kur u mësua se Serbia do të përballet me Shqipërinë në eliminatoret e Evropianit, menjëherë u theksua se kjo ndeshje për shkak të historisë konfliktuale mes dy vendeve, do ketë një dimension te tretë, sidomos për faktin se në ndeshjet e kombëtares shqiptare mbretëron një atmosferë e zjarrte. “Duhet më shumë se një vit deri tek udhëtimi i ‘korbave’ për në Shqipëri. Personalisht e vë në pikëpyetje kur bëhet fjalë për një dimension të tretë të ndeshjes. Popullsia lokale dhe shqiptarët e Kosovës nuk kanë shumë gjëra të përbashkëta. Këtu s’kam pasur asnjëherë asnjë problem, as nuk më ka pyetur ndonjëri se kush jam dhe nga vij. Megjithatë në ndeshjen ndaj Serbisë, është e sigurt se do vijnë shqiptarë nga Kosova, nga brenda, por edhe nga Maqedonia… Ndoshta do ngrihet pak temperatura”, thekson Gvozdenoviç.
Nëse gjithçka ecën sipas planit, Serbia vitin e ardhshëm do të luajë në stadiumin e ri kombëtar, “Elbasan Arena”. “Deri tani i kanë luajtur ndeshjet në Tiranë, por shumë shpejt përfundon stadiumi në Elbasan. Një impiant modern me 12.500 vende. Nuk kam luajtur atje, as që e kam parë ndonjëherë, por duke ndjekur shtypin, them se do të jetë me standarde evropiane”, shton ai.
Faktori De Biazi
Ivan tregon se si trajnerit De Biazi me të firmosur kontratën brodhi qyteteve të Evropës për të grumbulluar djemtë me prejardhje shqiptare, duke i bindur disa prej tyre që të luajnë për kuqezinjtë. “Po, ai punoi për këtë me përkushtim. Kam lexuar nëpër gazeta se si ai brodhi nëpër Europë duke kërkuar talente të reja shqiptare. Tentoi t’i pengonte që të zgjidhnin përfaqësuese të tjera europiane. Nën udhëheqjen e tij luajnë me fanatizëm, dhe në këtë aspekt ne duhet t’i shmangim nëse duam të arrijmë sukses. Shqiptarët sigurisht që kanë përparuar nën ndikimin e trajnerëve të huaj. 6 trajnerët e mëparshëm e kanë bërë një gjë të tillë, por ky i fundit është më i përshtatshmi për të lënë gjurmë”, – thotë Gvozdenoviç.
Yjet e kuqezinjve
“Yjet e parë vijnë nga Lacio, portieri Berisha dhe kapiteni i kombëtares Lorik Cana. Natyrisht për ata shkruhet më shumë. Gati të gjithë lojtarët vijnë nga jashtë. Mua më vjen mirë që golin e fitores së fundit e shënoi bashkëlojtari im i dikurshëm Bekim Balaj. Tani ai mbron ngjyrat e Sllavia Pragës në Çeki. E njoh shumë mirë dhe atë që dha asistin e golit, Odise Roshin. Ai ka luajtur tek Flamurtari. Ekip shumë i mirë, që luan jashtëzakonisht mirë, apo siç themi ne në Serbi – me zemër”, shton mbrojtësi i Kukësit.
Si erdhi në Shqipëri
Në fillim, Gvozdenoviç refuzoi të transferohej në Shqipëri, para së gjithash për shkak të paragjykimeve që kishte për këtë vend, duke besuar se do të bënte një gabim të madh. “Nëse se nuk do të vija këtu do ta lija futbollin. Tri herë kam marrë ofertë nga Tirana dhe vetëm herën e tretë pranova, falë një menaxheri shqiptar, i cili është një person i mrekullueshëm. Kushtet janë shumë të mira. Ka shumë brazilianë e kroatë, madje nga lojtarët e huaj më shumë na duan neve, serbëve. Investohet shumë, shefat e klubeve kanë shumë të holla… Të kuptohemi, s’është ky nivel futbolli si ai i disa vendeve të pasura. Por ju dini se sa e izoluar ishte dikur Shqipëria”, thotë Gvozdenoviç.
als_Latn als_Latn als_Latn als_Latn als_Latn als_Latn srd_Latn als_Latn als_Latn als_Latn als_Latn als_Latn